**粵謳**（粵拼：jyut6 au1）係廣東曲藝說唱，同木魚、龍舟、南音、板眼一齊俾人叫做粵調。粵謳起源於珠江蛋歌同鹹水歌，本來係珠江花舫、妓院妓女唱詠嘅情歌，後為岸上盲妹師娘等歌唱。

起源
--

清朝人招子庸喺道光元年（1821年）輯《粵謳》一書，收錄哩類歌曲，於是乎呢啲歌就叫做粵謳；粵越同音，所以又叫越謳。《南海縣志》招子庸傳記曰：「雖巴人下里之曲，亦饒有情韻」，又話詞中「粵東方言別字亦得所改正，不若詰屈聱牙。一時平康北里，譜入聲歌」。

其實，係佢之前，亦有文人馮詢創作粵謳，但係馮冇將自己作品出版刊印，後來做咗官之後更加將所有作品銷毀，所以冇流傳落嚟。

演唱者
---

粵謳由師娘瞽姬所唱，出名嘅有二妹師娘、英華師娘、李銀嬌師娘等，亦有少數瞽師如盲就等唱詠，間中以琵琶、揚琴做伴奏。二妹師娘首創解心腔，英華師娘以古腔唱粵嫗聞名，而李銀嬌師娘就留有《桃花扇》一曲錄音傳世。第二次世界大戰後，識唱粵嫗嘅師娘相繼淡出，粵嫗從此失傳。

著作
--

* 《粵謳》，招子庸輯
* 《再粵謳》（1901年），香迷子輯
* 《新粵謳解心》，珠海夢餘生（廖仲舒）著
* 《魯逸遺著》，黃魯逸著

曲目
--

* 《解心事》，招子庸作品，有兩首：

（一）
「心各有事，總要解脫為先。心事唔安，解得就了然。苦海茫茫多數是命蹇，但向苦中尋樂便是神仙。若係愁苦到不堪，真係惡算，總好過官門地獄更重哀憐。退一步海闊天空就唔使自怨，心能自解，真正係樂境無邊。若係解到唔解得通就講過陰隙過便。唉，凡事檢點，積善心唔險，你睇遠報在來生，近報在目前。」  

（二）
「心事惡解，都要解到佢分明。解字看得圓通，萬事都盡輕。心事千條就有一千樣病症。總係心中煩極講不得過人聽。大抵痴字入得症深都係情字染病。唔除痴字就係妙藥都唔靈。花柳場中最易迷卻本性，溫柔鄉裡總要自出奇兵。悟破色空方正是樂培，長迷花柳就會墜落愁城。唉，須要自醒，世間無定是楊花性，總係邊一便風來就向一便有情。」

* 《揀心》，招子庸作品

「世間難搵一條心，得你一條心事我死亦要追尋。一面試佢真心，一面防到佢噤，試到果實真情正好共佢酌斟。噤噤吓噤到我哋心虛，個個都防到薄幸。就係佢真心來待我，我都要試過兩三勻。我想人客萬千，真嘅都冇一分，嗰啲真情撒散，重慘過大海撈針。況且你會搵真心人亦都會搵，真心人客，你話夠幾個人分。細想緣份各自相投，唔到你着緊。安一吓本分，各有來由你都切勿羨人。」

* 《唔好死》
* 《聽春鶯》
* 《弔秋喜》
* 《桃花扇》，招子庸作品

「桃花扇，寫首斷腸詞，寫到情深扇都會慘悽。命冇薄得過桃花，情冇薄得過紙。紙上桃花，薄更可知。君呀，你既寫花容，先要曉得花的意思。青春難得，莫誤花時。我想絕世風流都冇乜好持。秋風團扇，怨在深閏。寫出萬葉千花，都為情一個字。唔係你睇侯公子李香君，唔係情重，點得遇合佳期。」

* 《心心點忿》
* 《唔係乜靚》

「你唔係乜靚啫，做乜一見我就心傷。想必你未出世就整定銷魂今世惹我斷腸。你係前世種落呢根苗，今世正有花粉孽賬。故此我拚死去尋花，正碰着你呢朶異香。紅粉見盡萬千，唔似得你咁樣。相逢過一面，番去至少有十日思量。捨得死咯敢話死去會番生，我又同你死賬。難為我真正死咯，嗰陣你話冇乜相干，呢會俾個天上跌個落嚟，我亦唔敢去亂想。真真要見諒，莫話粒聲唔出就掉轉心腸。」

* 《乜得咁廋》，招子庸作品

「乜得你咁瘦，實在可人憐。想必你為着多情惹恨牽。見你弱不勝衣，容貌漸變。勸你把風流兩個字睇破吓，切勿咁綣纏。相思最會把精神損。你睇癡蝶在花房，夢得咁倒顛。就係恩愛到十分亦唔好咁綣戀。須要打算，莫話只顧風流唔怕命短，問你一身能結得幾個人緣。」

* 《真正惡做》，招子庸作品

「真正惡做，嬌呀你曉得我苦心無。日夜共你癡埋重慘過利刀。近日見你熟客推完，新客又不到。兩頭唔到岸，好似水共油撈。早知道唔共你住得埋，不若唔相與重好。免使掛腸掛肚，日夕咁心操。勸你的起心肝尋番過好佬，共你還通錢債，免使到處受上期租。河底下雖則係繁華，你見邊一個長好到老。究竟清茶淡飯都係揀過上岸至為高。況且近日火燭咁多，寮口又咁惡做，河廳差役終日係咁嗌嘈嘈。唔信你睇各間寮口部，總係見賒唔見結，白白把手皮撈。就俾你有幾個女都養齊，好似話錢債易做，恐怕一時唔就手就墮落酆都。雖則鴇母近日亦算有幾家係時運好，贖身成幾十個女，重有幾十個未開鋪。想到結局收場未必真係可保。況且百中無一個的境遇實在難遭。你最好撥埋心水揾着地步，唔怕冇路，回頭須及早，好過露面抛頭在水上蒲。」

* 《生得咁俏》，招子庸作品

「我生得咁俏，怕冇鮮魚來上我釣。今朝挈在手，重係咁尾搖搖。呢回釣竿收起都唔要，縱不是魚水和諧都係命裡所招。我想大海茫茫魚亦不少，（你班衰佬）休要亂跳，鐵網都來了，總係一時唔上我釣啫，我就任你海上逍遙。」

* 《結絲蘿》

「清水燈心煲白果，果然清白怕乜你心多。白紙共薄荷包俾過我，薄情如紙你話奈乜誰何。圓眼沙梨包幾個，眼底共你離開暫且放疏。絲綫共花針，你話點穿得眼過。真正係錯，總要同針合綫正結得絲蘿。」

* 《難忍淚》，招子庸作品

「難忍淚，灑濕蓮枝。記得與君聯句在曲欄時。你睇粉牆尚有郎君字，就係共你倚欄相和那首藕花詩。今日花又復開，做乜人隔兩地。未曉你路途安否，總冇信歸期。蓮筆叫我點書呢段長恨句。愁懷寫不盡好似未斷荷絲。今日遺恨在呢處曲欄提起往事。唉，想起就氣。睇住殘荷凋謝咯，我就想到世事難為。」

* 《點算好》

（一）
「點算好？共你相交又怕唔得到老，真情雖有，可惜實事全無。今世共你結下呢段姻緣待等來世正做，你為和尚我做齋姑。唔信你睇紅樓夢上有段鴛鴦譜，嗰個寶玉共佢無緣，所以黛玉得咁孤。佢臨死哭叫四個字，一聲唉，寶玉你好。真正無路可訴，離恨天難補。罷咯不若共你淡交如水，免至話我係薄情奴。」  

（二）
「點算好，君呀你家貧親又老，八千條路咁就冇一點功勞。虧我流落呢處天涯，家信又不到。君歸南嶺，我苦住京都。長劍雖則有靈，今日未吐。新篁落籜，或者有日插天高。孫山名落朱顏槁。綠柳撩人重慘過利刀。金盡床頭清酒懶做。無物可報，珠淚穿成素。君呀，你去歸條路，替我帶得到家無。」

* 《除卻了阿九》，葉茗生作品

「除卻了阿九，重有邊一個及得佢咁銷魂。任得你靚到鬼火咁淒涼，都要讓佢幾分。呢佢兩頰桃花，不用搽脂盪粉。石榴裙下，佈滿不二之臣。講到佢抱起琵琶，就越發唔洗問。唱到關王廟相會，佢重句句咁傾心。銷魂一曲，的是非凡品。鶯喉婉轉，真係蕩人魂。知否月不常圓花易落。紅燈夜夜，應該要早覓知心。妹呀，快活風流非長幸。你遇到個真情者，你就要格外留神。淨係替箇養母發財，非你本份。我勸你求籤拜佛，應該問番紙自身，因為年紀係會漸高，容貌會漸退，從前恩客會變作陌路之人。妹呢，你性本係咁聰明，你平日係咁謹慎，又知否黃金難買過去左既光陰，所謂樹高千丈又何須問，人無歸結，好極都係閒聞。面對個世界，你慢慢想真，喉就會噎哽。酒壺拈起，眼淚粘喉吞。總之唔得到上街呢，千日都係無倚憑。試問從良箇兩個字呀，妹呀，你想透唔曾。你知否多少痴男，為你賤視封侯印，知否情到深時會恨更深，總之花債未完都非福份，休再混，望你脫離苦海，好過我步上青雲。」

* 《問阿桂》

已故香港典故專欄作家魯金講過，粵謳係不限字數民歌，好似同係一首《解心事》，第一首只一百二十字，第二首就有一百三十七字；所以粵謳歌者，往往透過掌握上下句嘅句法，就能別出心裁，唱得婉轉而動聽。

翻譯
--

金文泰（1925年港督）做新界土地登記官時，好迷粵謳，譯咗啲歌做英文，係1904年出版《嶺南情歌》（*Cantonese Love-Songs*），係粵謳最早嘅英譯本。

學術研究
----

有關粵謳嘅研究包括：冼玉清嘅《招子庸研究》同《粵謳與晚清政治》、許復琴《招子庸與珠江粤謳》、薛汕《粤謳》，載其所著《書曲散論》、蔡衍棻《粤謳》、區文風《木魚、龍舟、粤謳、南音等廣東民歌被吸收入粤劇音樂的歷史研究》、陳志清《南音粤謳的詞律曲韵》、陳潞《謳聖與香港的關係》、〔日本〕波多野·太郎《木魚·龍舟·南音·粤謳》、梁焙熾《南音與粤謳之硏究》、招勉之《關於粤謳及其作者的尾巴》......。

睇埋
--

* 粵詩
* 初艷

註
-

1. ↑  〈龔伯洪，廣府文化的奇葩﹣﹣粵謳〉. 原著喺2016年3月8號歸檔. 喺2007年10月13號搵到.
2. ↑  聽禁切，以甜言賺人曰噤，氹字第三聲
3. ↑  讀珊
4. ↑  魯金（1994），粵曲歌壇話滄桑
5. ↑  Ebook and Texts Archive, Canadian Libraries, Cantonese Love Songs
6. ↑  〈冼玉清先生對粵謳的研究〉. 原著喺2013年3月14號歸檔. 喺2007年10月13號搵到.

參考書目
----

* 魯金（1994年），《粵曲歌壇話滄桑》，三聯書店（香港）有限公司，ISBN 962-04-1173-0
* 黎鍵（2007年），《粵調．樂與曲》，懿津出版企劃公司 ISBN 978-962-8748-22-8

連出去
---

* 冼玉清先生對粵謳的研究
* 龔伯洪，廣府文化的奇葩﹣﹣粵謳
* 校本正粵謳 招子庸 第七甫五桂堂藏板
* 魯甦薄格｜粵謳
* 粵謳 （清）招子庸（二）\_常樂堂主\_新浪博客

| * 睇
* 傾
* 改
粵文化主題 |
| --- |
|  |
| 史 | 南越 · 大唐 · 南漢 · 趙宋 · 大元 · 大明 · 大清 · 中華民國 |
| 語言 | 廣東話 · 台山話 · 廣西平話 · 大粵港諺語 · 粵語俗語 · 古百越語底層 |
| 建築 | 竹筒屋 · 鑊耳屋 · 蠔殼屋 · 唐樓 · 僑墟 · 園林 · 東山洋樓 · 開平碉樓 · 五層樓 · 陳家祠 |
| 視藝 | 牙雕 · 玉雕 · 粵繡 · 潮州木雕 · 剪紙 · 盆景 · 書風 · 廣彩 · 傢俬 · 畫派 · 高州角雕 |
| 演藝 | 大戲 · 南音 · 廣東話民歌 · 廣東話童謠 · 南海潮 (歌) · 粵樂 · 粵胡 |
| 文學 | 粵詩 ·  粵謳 · 詩派 · 嶺南三家 · 嬉笑集 · 全粵詩 · 竹枝詞 · 木魚書（花箋記） |
| 飲食文化 | 廣東菜 · 廣州菜 · 順德菜 · 太史菜 · 譚家菜 · 飲茶 · 點心 · 涼茶 · 糖水 · 廣東十大名酒 · 四大名果（香蕉 · 荔枝 · 菠蘿 · 木瓜） |
| 功夫 | 洪拳 · 詠春 · 蔡李佛拳 · 周家拳 · 屠龍拳 · 蝴蝶雙刀 |
| 哲學思想 | 嶺南儒學 · 東塾學派 · 八桂學派 |
| 民間習俗 | 行花街 · 打醮 · 飄色 · 醒獅 · 賣懶 · 扒龍船 · 年例 · 廣府廟會 · 嫁娶屋 · 打小人 · 執骨 · 請籃姑 · 補天穿 |
| 地方神靈 | 北帝 · 華光 · 關帝 · 呂純陽 · 龍母 · 金花娘娘 · 土主 · 醫靈 · 張王爺 · 主帥康公 · 伏波 · 玄壇真君 · 譚公 · 侯王 · 曹主娘娘 · 包公 · 草聖大王 · 媽祖 · 洪聖 · 黃大仙 |
| 象徵物 | 木棉花 · 三板 |
| 其他 | 粵商 · 五羊傳說 · 廣州十三行 · 廣府民間故事 · 羊城八景 · 田棋 · 異物志 · 廣東新語 |
| 相關文化 | 香港文化 · 澳門文化 · 越南文化 |
| 文化中心 | 廣州 · 東莞 · 佛山 · 香港 |
| 地理 | 珠江 · 五嶺 |